text: Lidt for smart bilhandel
  03 september 2012 kl. 16.11
  En mand ville prøvekøre en Opel Vectra. Men han forsvandt med den og efterlod til gengæld en lille rød Fiat.
  Politiet i Sydjylland leder efter en mand, der for omkring en uges tid siden slap af sted med en sort Opel Vectra 2,0 årgang 2000 fra en bilforhandler i Vejen.
  Til gengæld efterlod han en meget mindre bil af ældre model.
  Manden skulle prøvekøre Opel'en hos Lintrup Maskinhandel ved Vejen, men i stedet for at komme tilbage med den forsvandt han som dug for solen.
  Nu efterlyser lokalpolitiet i Vejen såvel mand som bil.
  Opel'en var forsynet med en fast prøveplade med numret JJ 5007. Den bil, som manden efterlod, var en ældre rød Fiat Cinquecento med registreringsnumret YU 55123.
  - Måske kender nogen til, hvem der har kørt i den røde Fiat, siger vicepolitikommissær Peder Jessen, lokalpolitiet i Vejen.
  Politiet vil også gerne høre fra folk, der har set den sorte Opel Vectra eller som måske kender manden, der forsvandt med den.
  Han beskrives som en dansk mand mellem 30 og 40 år. Han er 180-185 centimeter høj og kraftig af bygning.
  Onsdag i sidste uge, da han indfandt sig i maskinhandlen, havde han en mørk trøje på, mørke bukser og mørke sko.
  Oplysninger til politiet på 1-1-4.
  